《念奴娇 寿叶文庄公夫人 耿清惠公女上舍晨母也》
明代·程敏政

奉萱堂上，人争道、七十古来稀有。满面春潮双鬓雪，天教乐寿。

清惠家风，文庄壸政，宦族传来久。喜逢诞日，婺星光，映台斗。

好是一颗明珠，三秋高捷，拟占青云首。膝下诸孙森立，綵服相辉左右。

东海桃红，洞庭橘熟，同荐松花酒。愿期千岁，瑶池重会金母。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。